Skole nog glad nie veilig om te heropen – opname | Maroela Media
Driekwart van skole landwyd het nog nie eens regulasies ontvang oor hoe veiligheid- en gesondheidsmaatreëls te midde van die Covid-19-pandemie toegepas moet word nie. Bitter min skole het ook reeds maskers, watertenks en ontsmettingsmiddels ontvang.
Só wys 'n opname deur verskeie onderwysvakbonde wat verlede week onder amper 10 000 openbare skole (40% van skole) landwyd gedoen is. Dié opname wys hoe min werklik tot dusver gedoen is om skole gereed te kry om teen 1 Junie die eerste groep leerders te ontvang. In baie gevalle is skole nog nie eens ingelig oor wat van hulle verwag word nie. Angie Motshekga het Dinsdag gesê dat alle prosesse gereed is om te verseker dat leerders en onderwysers binne die volgende twee weke kan terugkeer skool toe.
Die opname wys egter die volgende:
Slegs 22% van skole het reeds regulasies ontvang oor hoe gesondheid en veiligheid by skole toegepas moet word.
Die meerderheid skole (60%) sê hul kringbestuurder was nog nie in verbinding met die skool om te verduidelik wat van hulle verwag word nie. In Noordwes en Gauteng het die minste skole aangedui dat hulle kontak met hul kringbestuurder het.
Amper die helfte (44%) van skole het aangedui dat hulle nie genoegsame toegang tot water het nie. Meer as 60% van skole in die Oos-Kaap sê hulle het nie genoeg water om hande te was en die skool skoon te hou nie.
39% van skole wat afhanklik is van watertenks het dit nog nie ontvang nie.
Slegs 8% van skole sê dat hulle kantore en administratiewe ruimtes reeds skoongemaak en ontsmet is. Die Noord- en Wes-Kaap het tot dusver die meeste vordering in dié verband gemaak.
Slegs 5% van klaskamers is tot dusver by skole landwyd ontsmet.
92% van skole het aangedui dat hulle nie genoeg skoonmaakmiddels het om die klaskamers daagliks skoon te maak nie.
Amper al die skole (99%) het aangedui dat hulle nog nie genoeg gesigmaskers ontvang het sodat elke leerder en onderwyser ten minste twee het nie. Slegs 6% van skole het reeds genoeg handreinigers ontvang.
"Die opname wys daar is veral 'n agterstand met die instelling van maatreëls in landelike provinsies soos Limpopo, KwaZulu-Natal en die Oos-Kaap," lui die verslag. Vakbonde, onder wie die Suid-Afrikaanse Demokratiese Onderwysersunie (Sadou), die Suid-Afrikaanse Onderwysersunie (SAOU) en die Nasionale Professionele Onderwysersorganisasie van Suid-Afrika (Naposa) sê in 'n gesamentlike verklaring dié opname wys daar is 'n duidelike gaping tussen wat die minister van onderwys verkondig en wat werklik op grondvlak gebeur.
"Indien beskermende toerusting nie betyds by skole afgelewer en klasse nie behoorlik skoongemaak word voor onderwysers en leerders terugkeer nie, sal onderwysers en leerders hul lewe in gevaar stel deur dié skole te betree," lui die verklaring.
Kyk vanmiddag (Vrydag) 14:00 na Maroela Media se regstreekse uitsending, wanneer ons dié belangrike kwessie met kenners bespreek.
A.M en al die ander soos sy wat dink hulle weet wat goed is vir ons, moet asb verder gaan leer en lees.
Tipies ANC regering
So belieg hulle die mense en parlement net om goed te lyk. Sal miskien volgende jaar die tyd reg wees.
As mense, met menslike planne wat bloot net menslik is, teen mekaar praat, saai hulle vrees, paniek, twyfel, kleingeloof en selfs ongeloof bly saai. So ook, verwarring en frustrasie. Ek sien daagliks hoedat wondere gebeur, as ons ons klein en eiegeregtige plannetjies opsy skuif, en direk, ons uitdagings na die Hoogste gesag neem, sonder om eers ons eie aarse slimmigheidjies te beproef. Vader se genade is groot. Hy is getrou. Hy kan selfs vir politici lief wees. Kom ons doen die regte ding, en konsulteer Hom altyd eerste, voordat ons met ons menslike breintjies, elkeen uiteenlopende slimmighede kwytraak. En dít,… Lees meer »